**El proper cap de setmana, arriba la Festa Major del Prat de Llobregat (del 28 de setembre a l’1 octubre)**

**El Prat acollirà prop de 100 activitats culturals i lúdiques durant la Festa Major, amb la presència de reconeguts artistes i grups musicals**

**El cartell de la Festa Major compta amb actuacions d’Alfred García, Maldita Nerea, Maria Arnal i Marcel Bagés, Dr Calypso, Andrea Motis &Joan Chamorro Quartet o Muchachito, entre d’altres.**

**Més d’un 60% de les activitats han estat impulsades per entitats i col·lectius de la ciutat, amb un fort protagonisme de les entitats de cultura popular i tradicional (castells, correfocs, gegants, danses tradicionals...).**

La [Festa Major del Prat de Llobregat](http://www.elprat.cat/cultura/festa-major) arriba el proper cap de setmana amb una completa agenda d’activitats per a tots els públics. Entre el divendres 28 de setembre i el dilluns 1 d’octubre, el Prat de Llobregat acollirà prop d’un centenar d’activitats, que tindran la cultura local i tradicional com a protagonista, juntament amb un cartell musical amb reconeguts cantants i grups com Alfred García, Maldita Nerea, Maria Arnal i Marcel Bagés, Dr Calypso, Andrea Motis& Joan Chamorro Quartet o Muchachito, entre d’altres.

La Festa Major d’enguany també té un marcat caràcter participatiu, ja que més del 60% de les seves activitats han estat impulsades per entitats i col·lectius de la ciutat. Entre elles, destaquen els castells, correfocs, gegants, danses tradicionals com els Picacrestes o els Bastoners o d’altres activitats de cultura tradicional i popular, organitzades per “El Nus”, la Federació d’Entitats de Cultura Popular i Tradicional del Prat i les colles que la integren.

En aquesta edició, també es vol posar especialment l’accent en la importància del civisme. Per això, s’ha triat com a lema “la Festa Major del bon rotllo” i es faran activitats de sensibilització apel·lant a la ciutadania a gaudir de les diferents activitats en un clima de respecte i convivència i a prevenir les activitats de risc. També s’incidirà especialment en la prevenció de l’assetjament sexual i, per això, es durà a terme la campanya “Només sí és sí”.

Tampoc no hi faltaran les propostes infantils i familiars, d’activitats tan diverses com el “clown”, el teatre, el circ o la màgia, amb espectacles a l’aire lliure i a l’espai de La Cirquera de la Plaça de Pau Casals.

**El cartell musical de la Festa Major**

La Festa Major del Prat de Llobregat comptarà enguany amb actuacions musicals i espectacles de figures destacades del panorama musical. El pratenc Alfred García -finalista de la darrera edició d’OT i representant d’Espanya a Eurovisió juntament amb la guanyadora del concurs Amaia Romero- serà l’encarregat de fer el pregó que donarà el tret de sortida a la Festa Major el divendres 28 de setembre a les 21 h a la Plaça de la Vila. L’endemà a la nit també actuarà al pàrquing de l’estació de Renfe del Prat.

També es podrà gaudir del duo format per Maria Arnal i Marcel Bagés, un combinació de veu i guitarra que s’ha fet un lloc per mèrits entre les cites indispensables dels amants de la millor música; o Maldita Nerea, un dels grups més populars de pop rock en espanyol. També es podrà gaudir de la barreja de rumba i swing de Muchachito; del rock tropical de Buhos; del “ska” festiu de Dr. Calypso; de la personal i honesta aposta d’Enric Mostefusco, un músic barcelonès impossible de catalogar; o de la cantant, trompetista i compositora barcelonina Andrea Motis, acompanyada pel seu baixista, el pratenc Joan Chamorro.

D’altres espectacles també permetran conèixer grups musicals i talents emergents com Happy Jazz Feetwarmers o [Ljubliana & the Seawolf](http://www.ljublianasw.com/es). També actuaran grups pratencs tant al festival Meló\_dia dissabte 29 de setembre com durant l’espectacle “David Faure & Friends” dilluns 1 d’octubre. També actuaran DJ pratencs a les “Nits de l’estació”, amb la presència de Pratlessons DJ SET i GzZ! DJ.

A continuació, es detalla el calendari d’alguns dels concerts més destacats (veure el programa complet [aquí](http://www.elprat.cat/cultura/festa-major))

**“Nits a l’estació” (pàrquing de l’estació de Renfe)**

Divendres 28 de setembre, a partir de les 23 h: Auxili, Muchachito, La Banda Biruji i Pratlessons DJ set.

Dissabte 29 de setembre, a partir de les 21.30 h: Alfred García, Maldita Nerea, La Golden Beat i GzZ! DJ.

**“Músiques al Parc” (el Parc del Fondo d’en Peixo)**

Dissabte 29 de setembre, 23 h: Enric Montefusco

Diumenge 30 de setembre, 20 h: Maria Arnal i Marcel Bagés

Diumenge 30 de setembre, 23 h: Dr. Calypso

Dilluns 1 d’octubre, 20 h: Buhos

**Plaça de la Vila**

Dilluns 1 d’octubre, 20 h: Andrea Motis & Joan Chamorro Quartet (Cloenda de la Festa Major).

Totes les activitats de la Festa Major són gratuïtes, a excepció de les que tenen el preu indicat al programa que es pot consultar a <elprat.cat/festamajor>

**El Prat de Llobregat, 24 de setembre de 2018**